**Eesti Mereakadeemia taristukeskuse tegevuse alused**

1. **Üldsätted**
   1. Taristukeskus on Eesti Mereakadeemia (edaspidi EMERA) struktuuri kuuluv üksus.
   2. Taristukeskuse ingliskeelne nimetus on *Infrastructure Centre*.
   3. Tegevuse alustega sätestatakse taristukeskuse eesmärk, tegevusvaldkonnad ja põhiülesanded, juhtimine, koosseis, vara valdamine ning tegevuse finantseerimine.
2. **Eesmärk, tegevusvaldkonnad ja põhiülesanded**
   1. Taristukeskuse eesmärgiks on oma tegevusvaldkondades toetada EMERA õppe- ja teadustöö läbiviimist ning tagada EMERA strateegiliste eesmärkide saavutamine vastavuses STCW konventsiooni ja riigisiseste õigusaktide nõuetega ning kvaliteedijuhtimissüsteemi sertifikaadi ja Transpordiameti väljastatud tegevusloaga tunnustatud tasemel.
   2. Taristukeskuse tegevusvaldkonnad on:
      1. nõuetekohase ning vajadustele vastava õpi- ja teaduskeskkonna tagamine ja arendamine;
      2. nõuetekohaste ning vajadustele vastava õppe- ja teadusvahendite tagamine.
   3. Taristukeskuse põhiülesanded on:
      1. auditooriumite valmisoleku jälgimine, vajadusel mööbli, IKT vahendite ja muude õppetegevuseks vajalike lahenduste korraldamine koostöös ülikooli kinnisvaraosakonna ja kinnisvarahalduriga;
      2. keskuse koosseisus olevate laborite ja töökodade tegevuse koordineerimine ning arendamine koostöös programmijuhtide, õppekeskuse, laborite vastutavate õppejõudude ja uurimisrühmadega;
      3. EMERA veesõidukite haldamine;
      4. õppe- ja teadustööks vajalike seadmete, kirjanduse, inventari, õppematerjalide, tarkvaralitsentside ja muude vahendite hankimine, nõuetekohasuse ja korrasoleku (hoolduse) tagamine, nendest ülevaate omamine ning uuendamine;
      5. taristu ja vahendite arendusplaani koostamine ja elluviimine, sh projektidest ja fondidest lisarahastuse hankimine;
      6. valdkondliku dokumentatsiooni (riskianalüüsid, hoolduspäevikud ja -aktid, sisekorra- ja tööohutuseeskirjadega tutvumislehed, seadmete sertifikaadid jms) nõuetekohane koostamine, haldamine (sh allkirja vastu tutvustamine) ja säilitamine;
      7. tegevusvaldkonna regulatsioonide ja juhendite haldamine ning teiste tegevusvaldkonnaga seotud regulatsioonide muutmiseks ettepanekute tegemine ning regulatsioonide täitmise kontrolli korraldamine;
      8. muude ülesannete täitmine vastavalt tegevuse alustele ja teistele regulatsioonidele.
3. **Juhtimine ja koosseis**
   1. Taristukeskuse struktuuri kuuluvad:
      1. simulaatorid (inglise keeles *Simulators)*;
      2. automaatikalabor (inglise keeles *Process Automation Lab*);
      3. pneumaatika-hüdraulika õppelabor (inglise keeles *Pneumatics and Hydraulics Lab)*;
      4. külmatehnika labor (inglise keeles *Refrigeration Lab*);
      5. keevitustöökoda (inglise keeles *Welding Workshop*);
      6. lukksepatöökoda (inglise keeles *Locksmith Workshop*);
      7. elektrimontaaži labor (inglise keeles *Electrical Installation Lab)*;
      8. metallide lõiketöötlemise õppetöökoda (inglise keeles *Metal Cutting Workshop*);
      9. diiseljõuseadmete- ja remondilabor (inglise keeles *Marine Diesel Powerplants*);
      10. füüsikalabor (inglise keeles *Physics Lab)*;
      11. elektrotehnika- ja elektroonikalabor (inglise keeles *Electronics and Electrical Engineering Lab*);
      12. kalakvaliteedi-, ökoloogia- ja ihtüoloogialabor (inglise keeles *Fish Quality, Ichthyology and Ecology Lab*);
      13. kalatehnoloogia labor (inglise keeles *Fish Processing Technology Lab*);
      14. merenduse küberjulgeoleku labor (inglise keeles *Maritime Cybersecurity Lab*).
   2. Taristukeskuse tööd juhib taristukeskuse juhataja.
      1. Labori ja simulaatori eest vastutava töötaja lisaülesanded, õigused ja kohustused sätestatakse tema ametijuhendis.
4. **Vara ja finantseerimine**
   1. Taristukeskuse valdusse ja kasutusse antud vara on ülikooli vara.
   2. Taristukeskuse vara vallatakse ja kasutatakse kooskõlas EMERA põhimääruse, ülikooli sise-eeskirjade ning teiste tööd reguleerivate dokumentidega.
   3. Taristukeskusel on eelarve, mis on EMERA eelarve osa. Taristukeskuse eelarvevahendite ja finantsallikate käsutajaks on taristukeskuse juhataja.